同邱直長和歐公三游洞韵
作者：孫應時
朝代：宋

paragraphs: 維舟下牢關，散策上西嶺。
天風吹我裳，恍惚非人境。
丹崖翠壁明空山，呀然洞府葱蘢間。
珊瑚爲門玉爲裏，石骨千年凝綠髓。
伏龍奇鬼相回環，窗戶玲瓏五雲起。
風馬霓旌去不留，棋牀丹竈巖之幽。
流水潺潺山寂寂，時有野鶴飛迎客。
提携琴酒聊一歡，呼取漁樵任爭席。
日暮欲歸歸路迷，襟期浩蕩誰當知。
好種桃花便終老，更尋何處武陵溪。